青溪橋
作者：王遂
朝代：宋

paragraphs: 倬彼清溪兮山高水長，上承黟歙兮下接錢唐。
雨稍漸漬兮衆流湯湯，家具舟楫兮商旅伏藏。
繄四海以爲家兮何獨困此一方，視己同溺兮用造舟以爲梁。
顧一歲之一新兮歲旱則亡，眷令長之遠慮兮不間雨暘。
晴日當空兮余備不忘，帝用時以安下民兮余敢不强。
雖傾余之囊橐兮使皆即乎康莊，彼慮如近憂兮令雖法而何傷。
公雖憂而民喜兮百世烝嘗。